

आइडिया अच्छा हो, लेकिन स्क्रिप्ट बुरी हो तो फिल्म बेमजा हो जाती है। बॉलीवुड में ढेर सारी ऐसी फिल्मों के उदाहरण हैं। ‘बजाते रहो’ इसका ताजा उदाहरण है। एक बेईमान और भ्रष्ट उद्योगपति से अपने पन्द्रह करोड़ रुपये वापस लेने के लिए तीन-चार लोग किस तरह तिकड़म लगाते हैं, ये ‘बजाते रहो’ में कॉमेडी और थ्रिल के साथ दिखाया गया है। कॉमेडी ऐसी है कि साफ नजर आता है कि दर्शकों को हंसाने की कोशिश की जा रही है और थ्रिल सिरे से नदारद है।

मोहन सभरवाल (रविकिशन) अपनी बैंक में एक स्कीम के जरिये लोगों से पैसा लेने का जिम्मा अपने ईमानदार ऑफिसर बावेजा और एक महिला कर्मचारी को सौंपता है। जब पैसा वापस देने की बात आती है तो वह इन दोनों कर्मचारियों को फंसा देता है। बावेजा सदमा नहीं झेल पाता है और मर जाता है। महिला कर्मचारी को जेल हो जाती है।

बावेजा की पत्नी (डॉली अहलूवालिया) और बेटा सुखी (तुषार कपूर) प्रण लेते हैं कि वे सभरवाल से पैसा निकालकर लोगों को चुकाएंगे। इस काम में उनकी मदद महिला कर्मचारी का पति मिंटू (विनय पाठक) और बल्लू (रणवीर शौरी) करते हैं।

इस कहानी को निर्देशक और लेखक ने कॉमेडी तड़के के साथ पेश की है। कॉमेडी के नाम पर एसएमएस पर चलने वाले घिसे-पिटे जोक्स का सहारा लिया गया है। यदि एसएमएस के जोक्स ही सुनना है तो भला इतनी महंगी टिकट खरीद कर दर्शक फिल्म देखने के लिए क्यों जाए।

जफर ए. खान और संजीव मेहता ने बिना मेहनत किए स्क्रिप्ट लिख दी है, जिसमें मनोरंजन का अभाव है। साथ ही दर्शकों को नासमझ मानते हुए उन्होंने लॉजिक को किनारे पर रख दिया गया है। सभरवाल को जिस तरह से ये बेवकूफ बनाते हैं, उसकी फैक्ट्री पर नकली छापा मारते हैं, उसके घर में घुसकर पन्द्रह करोड़ रुपये चुराते हैं वो अविश्वसनीय है।

मजा तो तब आता जब सभरवाल को भी चालाक बताया जाता और उससे दो कदम आगे रहते मिसेस बावेजा एंड कंपनी अपना माल वापस लाने में कामयाब रहती। तुषार कपूर और विशाखा सिंह की प्रेम कहानी को भी बिना जगह बनाए फिल्म में घुसा दिया गया है ताकि हीरो-हीरोइन गाना गा सके।

फिल्म का मूल प्लाट भी कमजोर है। कौन सी बैंक ऐसी है जो अपनी कर्मचारी की बेइमानी बता कर पल्ला झाड़ लेती है और कहती है कि कर्मचारी के परिवार से पैसा वसूला जाए।

निर्देशक के रूप में शशांक ए. शाह ड्रामे को मनोरंजक नहीं बना पाए। बेहतरीन कलाकारों की उन्होंने टीम तो खड़ी कर ली, लेकिन लेखन की कमजोरी के कारण कलाकार एक सीमा के बाद असहाय नजर आए।

विनय पाठक, रणवीर शौरी, डॉली अहलूवालिया जैसे कलाकारों का ठीक से उपयोग नहीं किया गया। तुषार कपूर अपना कोई प्रभाव नहीं छोड़ पाए। सबसे ज्यादा फुटेज मिला रवि किशन को और उन्होंने अपना किरदार ठीक से निभाया। गानों में ‘नागिन-नागिन’ गाना ही ठीक कहा जा सकता है।

कुल मिलाकर ‘बजाते रहो’ एक ऐसी फिल्म है जिसका मनोरंजन से 36 का आंकड़ा है।

बैनर :
इरोज इंटरनेशनल, मल्टी स्क्रीन मीडिया

निर्माता :
कृषिका लुल्ला

निर्देशक :
शशांत ए. शाह

संगीत :
जयदेव कुमार

कलाकार :
तुषार कपूर, विनय पाठक, रणवीर शौरी, विशाखा सिंह, रवि किशन, डॉली अहलूवालिया


सेंसर ‍सर्टिफिकेट : यूए * 1 घंटा 47 मिनट

